KIRJALLINEN KYSYMYS P-2812/00

esittäjä(t): Vincenzo Lavarra (PSE) komissiolle

(4. syyskuuta 2000)

Aihe: Luvaton maahanmuutto Adrian- ja Joonianmeren rannikolla

Luvaton maahanmuutto on lisääntynyt Italian rannikolla erityisesti Apuliassa ja Calabriassa. Tästä on ollut traagisiakin seurauksia sekä järjestysviranomaisille että laittomille siirtolaisille (esim. äskettäinen Canale di Otranton tapaus). Kontrolloimaton maahanmuutto aiheuttaa lisäksi ongelmia kansalaisten turvallisuuden takaamiselle. Euroopan parlamentti antoi 16. maaliskuuta 2000 päätöslauselman, jossa pyydettiin EU:ta ryhtymään asianmukaisiin toimiin tämän ilmiön torjumiseksi. Komissio oli samoilla linjoilla Adrian- ja Joonianmeren turvallisuutta käsitelleessä konferenssissa, joka järjestettiin Anconassa tämän vuoden toukokuussa.

1. Mitä kiireellisiä toimia on suunniteltu näiden tavoitteiden saavuttamiseksi erityisesti EU:n ja niiden Balkanin maiden, joista laittomat maahanmuuttajat tulevat, poliisi- ja oikeusviranomaisten koordinoinnin suhteen?

2. Miten komissio aikoo yhdistää näiden maiden kehittämistä koskevan yhteistyön niiden sitoumukseen toimia yhdessä rikollisuuden torjumiseksi?

3. Katsooko komissio, että jäsenvaltioiden, kuten Kreikan, ja ehdokasvaltioiden, kuten Turkin, viranomaiset pyrkivät löysäämään valvontajärjestelmiään rikkoen siten Italian kanssa tehtyjen kahdenvälisten sopimusten velvoitteita ja Anconan konferenssissa annettuja sitoumuksia Adrian- ja Joonianmeren maiden poliisivoimien johdon jatkuvasta koordinoinnista? Mitä komissio aikoo tehdä laittoman maahanmuuton valvonnan tiukentamiseksi ja tehostamiseksi niissä maissa, joista maahanmuuttajat ovat lähtöisin?

António Vitorinon komission puolesta antama vastaus

(6. lokakuuta 2000)

Komissio on täysin tietoinen ongelmista, joita aiheutuu ihmisten salakuljetuksesta Adrian- ja Joonianmeren yli. Albania on yksi tärkeimmistä laittomista reiteistä Balkanin alueelta Euroopan unioniin. Tilanteen korjaamiseksi neuvosto hyväksyi heinäkuussa 2000 turvapaikka- ja maahanmuuttoasioiden korkean tason työryhmän laatiman toimintasuunnitelman Albaniaa ja sen lähialueita varten. Toimintasuunnitelmassa esitetään useita toisiinsa liittyviä toimenpiteitä, jotka on toteutettava ulkosuhteiden, kehitysyhteistyön sekä oikeus- ja sisäasioiden alalla ihmiskaupan torjumiseksi.

Toimenpiteet rahoitetaan osaksi jäsenvaltioiden varoin ja osaksi yhteisön talousarviosta. Yhteisön talousarvioon vuodelle 2001 perustetaan erillinen budjettikohta, josta myönnetään määrärahoja yhteisön ulkopuolisten maiden kanssa turvapaikka- ja maahanmuuttoasioissa tehtävään yhteistyöhön. Albanialle myönnettävän yhteisön avun tavoitteena on ennen muuta kehittää instituutioita (mm. tulli, poliisi ja oikeuslaitos sekä julkishallinnon uudistaminen) ja infrastruktuuria (tieverkko, vesihuolto ja terveydenhuolto). Talousarviosta annetaan rahoitustukea alakohtaisin erityisehdoin tai, kuten vuonna 1999, Kosovon kriisiin liittyvien kustannusten kattamiseksi. Albaniahan majoitti silloin väliaikaisesti puoli miljoonaa kosovolaista (yli 8 prosenttia väestöstä), vaikka on Euroopan köyhin maa.

Myös komission keskusteluissa Turkin viranomaisten kanssa on käsitelty laitonta maahanmuuttoa ja pyritty saamaan aikaan tarvittavia yhteistyöjärjestelyjä. Turkkiin tehtiin syyskuussa 2000 selvitysmatka, johon osallistui jäsenvaltioiden asiantuntijoita.

Koska Adrian- ja Joonianmeren rannikkovaltiot ovat lähinnä läpikulkumaita, vastaavanlaiset toimintasuunnitelmat on hyväksytty myös Irakille ja Sri Lankalle, joista suurimmat tätä reittiä käyttäen salakuljetetut ihmisryhmät ovat lähtöisin.

Myös Kiinan kansalaisia on salakuljetettu EU:hun paljon. Kiinan pääministerin ja komission puheenjohtajan tapaamisen seurauksena komissio valmistelee useita aloitteita, joiden tarkoituksena on estää laiton maahanmuutto Kiinasta. Aloitteista keskustellaan jäsenvaltioiden kanssa ennen Pekingissä lokakuussa 2000 pidettävää EU:n ja Kiinan huippukokousta.

Järjestäytyneen rikollisuuden torjuntaa ylipäätään ja ihmiskauppaa erityisesti käsitellään useissa alueellisissa aloitteissa. Näihin kuuluvat Kaakkois-Euroopan vakaussopimus ja Adrianmeren aloite, joka perustuu 20. toukokuuta 2000 annettuun Anconan julistukseen.

Vakaussopimuksen yhteydessä julkaistiin hiljattain suunnitelma Kaakkois-Euroopan turvapaikka- ja maahanmuuttojärjestelmien kehittämiseksi. Suunnitelmaa käsitellään vakaussopimuksen työpöydän III seuraavassa kokouksessa Sofiassa 4.5. lokakuuta 2000.

Komissio osallistuu yhteistyöprosessiin, joka määriteltiin Anconassa 19.20. toukokuuta 2000 pidetyssä Adrian- ja Joonianmeren alueen kehitystä ja turvallisuutta koskevassa konferenssissa. Komission edustaja osallistui äskettäin Roomassa 10. elokuuta pidettyyn ylimääräiseen kokoukseen, jossa käsiteltiin Anconan julistuksella käynnistynyttä prosessia. Kokouksessa annettiin tunnustusta jäsenvaltioiden ja alueen maiden toteuttamille monipuolisille toimenpiteille ja päätettiin perustaa yhteistyöjärjestelmä Anconan julistuksen allekirjoittajavaltioiden suorittavia viranomaisia varten. Kaikkien osallisten tuen ansiosta tämä aloite näyttää nyt alkavan tuottaa tulosta.

On toki mahdollista asettaa kehitysyhteistyön ehdoksi, että rikollisuuden torjunnassa on saavutettava tuloksia. Tätä on vaadittu muun muassa Bosnian ja Hertsegovinan rauhaa koskevan yleisen puitesopimuksen toteuttamisen yhteydessä, ja myös Kaakkois-Euroopan vakaussopimuksessa on asetettu tällainen ehto Jugoslavian liittotasavallalle. On kuitenkin toistuvasti todettu, että tällaisten ehtojen asettaminen on keino, jota on käytettävä harkiten ja vain sellaisissa tapauksissa, joissa sen voidaan todella odottaa tuottavan tuloksia. Esimerkiksi Albanian jälleenrakennustyölle annettavan tuen lopettaminen tuskin parantaisi maan viranomaisten toimintaedellytyksiä.